Priekšlikums Padomes regulaI ar kuru pagarina ar Komisijas Lēmumu Nr. 2730/2000/EOTK uzlikto antidempinga maksājumu akmeņogļu koksa importam gabalos, kuru diametrs ir lielāks par 80 mm, un kura izcelsme ir Ķīnas Tautas Republikā /* COM/2004/0765 galīgā redakcija */





Briselē, 29.11.2004 COM(2004) 765 galīgā redakcija Priekšlikums PADOMES REGULAI ar kuru pagarina ar Komisijas Lēmumu Nr. 2730/2000/EOTK uzlikto antidempinga maksājumu akmeņogļu koksa importam gabalos, kuru diametrs ir lielāks par 80 mm, un kura izcelsme ir Ķīnas Tautas Republikā (iesniegusi Komisija) PASKAIDROJUMA RAKSTS 1. 2000. gada decembrī akmeņogļu koksam gabalos, kuru diametrs lielāks par 80 mm (“kokss 80+”) un izcelsmes valsts – Ķīnas Tautas Republika (“ĶTR”), tika uzlikts antidempinga maksājums EUR 32,60 apmērā par vienu tonnu. 2. Pēc izmeklēšanas, kas uzsākta 2002. gada decembrī saskaņā ar 11. panta 3. punktu Pamatregulā, kuras mērķis ir izvērst spēkā esošos antidempinga pasākumus, Padome 2004. gada maijā nolēma pārtraukt starpposma pārbaudi, un Komisija nolēma atlikt antidempinga maksājumu uz deviņiem mēnešiem, ņemot vērā tolaik pastāvošo tirgus situāciju. 3. Kopš maksājuma apturēšanas Komisija ir pārraudzījusi tirgus situāciju konkrētā ražojuma jomā. Izmeklēšanas rezultātā konstatēts, ka, neraugoties uz ievērojamu Kopienas nozares pārstāvju panākto ražošanas un tirdzniecības pieaugumu Kopienas tirgū, Ķīnas kokss nebija pieejams pietiekamā daudzumā, lai apmierinātu lietotāju, proti, akmens vates ražošanas nozares pārstāvju un lietuvju, pieprasījumu. Turklāt koksa 80+ cena bija ievērojami palielinājusies, un Kopienas nozare spējusi daļēji atgūties no kaitējošā dempinga. Pamatojoties uz izmeklēšanas rezultātiem uzskatāms, ka pašreizējos apstākļos nav iespējams atkārtot kaitējumu, ko rada koksa 80+ imports no ĶTR. Ņemot vērā iepriekš teikto, uzskatāms, ka maksājuma atlikšana joprojām ir pamatota kā pagaidu līdzeklis. 4. Tiek ierosināts arī turpmāk vēl vienu gadu līdz 2005. gada 15. decembrim nepiemērot galīgo antidempinga maksājumu akmeņogļu koksa importam gabalos, kuru diametrs ir lielāks par 80 mm. Minētajā datumā beigsies antidempinga maksājuma termiņš, ja vien netiks iesniegts pieprasījums pārskatīt šāda termiņa beigu datumu, sniedzot pietiekamus pierādījumus, ka pasākumu izbeigšanas rezultātā, visticamāk, turpināsies vai atkārtosies dempings un kaitējums. Tādēļ Padome tiek aicināta apstiprināt pievienoto priekšlikumu regulai, kas jāpublicē Oficiālajā Vēstnesī vēlākais 2004. gada 18. decembrī. Priekšlikums PADOMES REGULAI ar kuru pagarina ar Komisijas Lēmumu Nr. 2730/2000/EOTK uzlikto antidempinga maksājumu akmeņogļu koksa importam gabalos, kuru diametrs ir lielāks par 80 mm, un kura izcelsme ir Ķīnas Tautas Republikā EIROPAS SAVIENĪBAS PADOME, ņemot vērā Eiropas Kopienas dibināšanas līgumu, ņemot vērā 1995. gada 22. decembra Padomes Regulu (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis ([1]), (“Pamatregula”), un jo īpaši tās 14. panta 4. punktu, ņemot vērā Komisijas priekšlikumu, kas iesniegts pēc apspriedes ar padomdevēju komiteju, tā kā: A. PROCEDŪRA (1) Ar Lēmumu 2730/2000/EOTK([2]) Komisija uzlika galīgo antidempinga maksājumu EUR 32,60 apmērā par vienas tonnas akmeņogļu koksa importu gabalos, kuru diametrs ir lielāks par 80 mm (“kokss 80+”) un kura izcelsme ir Ķīnas Tautas Republikā (“ĶTR”), atbilstoši KN kodam ex 2704 00 19 (TARIC kods 2704 00 19 10). (2) Ar Lēmumu 2004/264/EK([3]) (“Lēmums”) Komisija atlika galīgo antidempinga maksājumu uz deviņu mēnešu termiņu, kas stājās spēkā 2004. gada 20. martā. B. ATLIKŠANAS PERIODA PAGARINĀJUMA PAMATOJUMS (3) Pamatregulas 14. panta 4. punktā paredzēta antidempinga pasākumu atlikšanas iespēja Kopienas interesēs, pamatojoties uz to, ka tirgus apstākļi uz laiku mainījušies tādā mērā, ka kaitējumam šādas atlikšanas rezultātā ir neiespējami atkārtoties. Antidempinga pasākumus iespējams atlikt ar Komisijas lēmumu uz deviņiem mēnešiem. Turklāt Pamatregulas 14. panta 4. punktā norādīts, ka atlikšanu iespējams pagarināt uz turpmāku periodu, kas nepārsniedz vienu gadu, ja Padome, saņēmusi Komisijas priekšlikumu, tā nolemj. (4) Pēc galīgā antidempinga maksājuma atlikšanas ar lēmumu Komisija saskaņā ar lēmuma 15. apsvērumu ir turpinājusi pārraudzīt tirgus situāciju koksa 80+ jomā. Papildus ĶTR importu analīzei visām iesaistītajām pusēm tika nosūtīta anketa, kurā lūgta informācija par ražošanu, tirdzniecības apjomiem un cenām Kopienas tirgū un rentabilitāti 2003. gadā un 2004. gada pirmajos sešos mēnešos. (5) Atbildes tika saņemtas gan no sūdzības iesniedzēja, gan no patērētāju nozaru pārstāvjiem. Atsaucās četri Kopienas ražotāji: trīs no ES-15 (sūdzības iesniedzēja nozare) un viens no Polijas. Atsaucās arī divpadsmit uzņēmējsabiedrības, kas pārstāv gan akmens vates, gan lietuvju nozari. Imports no ĶTR (6) Attiecībā uz importa apjomu Kopienā no ĶTR secināts, ka 2004. gada pirmajos sešos mēnešos attiecīgā produkta importa apjoms ir samazinājies par 4% salīdzinājumā ar šo pašu periodu 2003. gadā. Pamatojoties uz iepriekšējo gadu pieredzi tomēr šķiet, ka gada otrajā pusē imports notiek lielākos apjomos. šajā gadījumā, salīdzinot importa apjomu par laiku no 2004. gada janvāra līdz šī paša gada jūnijam un par 2003. gada beidzamajiem sešiem mēnešiem, ir konstatēts 11% samazinājums. (7) Attiecībā uz cenām koksa 80+ vidējā cena pirmajos sešos 2004. gada mēnešos palielinājusies par 107% salīdzinājumā ar vidējo cenu 2003. gadā. Vidēji vienības cena bija EUR 124 par tonnu 2003. gadā un EUR 256 par tonnu 2004. gada pirmajos sešos mēnešos. Atzīmēts, ka pirmajos piecos 2004. gada mēnešos bijis neliels cenas pieaugums no EUR 110 līdz EUR 140, un jūnijā cena pieaugusi līdz EUR 403. Imports no citām valstīm (8) Sākotnējās izmeklēšanas laikā galvenie ĶTR konkurenti bija Polija un Čehija. Pamatojoties uz Eurostat datiem, kopējais imports no šīm valstīm bija 924 602 tonnas salīdzinājumā ar 318 005 tonnām no ĶTR 2003. gadā. Tagad šīs valstis veido daļu no Kopienas nozares, un to dati ir ņemti vērā. Kopienas ražotāju situācija (9) Ražošanas apjoms Kopienas ražotāju vidū (ES -15) palielinājies no 442 397 tonnām 2003. gadā līdz lēstajām 543 920 tonnām 2004. gadā, t. i., par 23%. Tajā pašā laikā tirdzniecības apjoms pieauga par 35% un cenas – par 8%. Kopienas nozare, šķiet, sākusi nosacīti veiksmīgi atgūties no iepriekšējās kaitējošās situācijas, jo vidējā peļņa bijusi 8,5% 2003. gadā un 12,4% 2004. gada jūnija beigās. (10) Attiecībā uz jaunajām ES dalībvalstīm koksa 80+ ražošana galvenokārt koncentrēta Polijā un Čehijā. Viens no Polijas ražotājiem piedalījās šajā izpētē. ES-25 ražošana to uzņēmējsabiedrību vidū, kas piedalījās izmeklēšanā, laikā no 2003. gada līdz 2004. gadam palielinājusies par 30%. Tajā pašā laikā pārdošanas apjoms pieaudzis par 39% un pārdošanas cenas – par 12%. Vidējā ES-25 ražotāju peļņa bijusi 13% 2003. gadā un 19,1% 2004. gadā. Situācija lietotāju nozarē (akmens vates un lietuvju nozare) (11) Cenas patērētāju nozares pārstāvju no ĶTR ievestajam koksam 80+ palielinājušās no EUR 143/t 2003. gadā līdz EUR 255/t 2004. gadā (aprīlis – jūnijs), t. i., par 78%. Šo lietotāju iepirktā Ķīnas koksa apjoms samazinājies no 158 730 tonnām 2003. gadā līdz lēstajām 65 114 tonnām 2004. gadā, t. i., par 59%. (12) Lietotāji joprojām uzskata, ka koksa 80+ piedāvājums neatbilst pieprasījumam Kopienas tirgū, neraugoties uz ievērojamo Kopienas nozares ražošanas un pārdošanas apjomu pieaugumu. Turklāt viņi apgalvo, ka Ķīnas kokss 80+ nav pieejams pietiekamā daudzumā un pat tad tikai par ļoti augstu cenu. C. SECINĀJUMS (13) No iepriekš minētā var secināt, ka tirgus ir tādā pašā situācijā kā tad, kad pasākumi tika apturēti. ņemot vērā pagaidu izmaiņas tirgus nosacījumos un jo īpaši konkrētā ražojuma augsto cenu līmeni, kas stipri pārsniedz kaitējošo līmeni, kāds konstatēts sākotnējā izmeklēšanā, turklāt ņemot vērā koksa 80+ piedāvājuma nepietiekamību, tiek uzskatīts, ka ir maz ticams, ka no ĶTR importētā koksa 80+ nodarītais kaitējums Kopienas nozarei atkārtosies pašreizējos apstākļos, un ka atlikšanas pagarinājums būtu Kopienas interesēs. Attiecīgi, atlikšanas nosacījumi joprojām tiek izpildīti. (14) ņemot vērā iepriekš minētos datus, tiek ierosināts par vēl vienu gadu saskaņā ar Pamatregulas 14. panta 4. punktu pagarināt antidempinga maksājuma, kas uzlikts akmeņogļu koksa importam gabalos, kuru diametrs ir lielāks par 80 mm, atlikšanas periodu. (15) Jāatzīmē, ka šā pagarinātā atlikšanas perioda beigās būs beidzies arī antidempinga maksājuma spēkā esamības termiņš, ja vien netiek iesniegts pieprasījums pārskatīt termiņa beigas. (16) Visas ieinteresētās puses ir informētas par būtiskajiem faktiem un apsvērumiem, kas ir šā secinājuma pamatā. Tā kā koksa tirgus ir ļoti svārstīgs, Kopienas nozares pārstāvji lūguši pagarināt antidempinga maksājuma atlikšanas periodu par 9 mēnešiem. Šajā saistībā tika uzskatīts, ka īsāks periods pašreizējā kontekstā nav piemērots, jo saskaņā ar Pamatregulas 14. panta 4. punktu pasākumus iespējams atjaunot jebkurā laikā un pēc apspriešanās, ja atlikšanas iemesls vairs nav piemērojams. (17) Atlikšanas perioda laikā Komisija turpinās pārraudzīt koksa 80+ importa attīstības gaitu Kopienā, IR PIEŅĒMUSI ŠO REGULU. 1. pants Ar Komisijas Lēmumu 2730/2000/EOTK uzliktā galīgā antidempinga maksājuma atlikšanas laiku ar šo pagarina līdz 2005. gada 15. decembrim. 2. pants Šī regula stājas spēkā nākamajā dienā pēc tās publicēšanai Eiropas Savienības Oficiālajā Vēstnesī . Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā – priekšsēdētājs [1] OV L 56, 06.03.1996., 1. lpp. Regulā jaunākie grozījumi izdarīti ar Regulu (EK) Nr. 461/2004 (OV L77, 13.03.2004, 12. lpp.) [2] OV L 316, 15.12.2000., 30. lpp. [3] OV L 81, 19.03.2004., 89. lpp.